### NN 50/2025 (19.3.2025.), Pravilnik o izmjenama i dopunama Pravilnika o postupku u slučaju rođenja ili smrti, nalaska napuštenog novorođenog djeteta i postupku s imovinom umrlih osoba na brodu

MINISTARSTVO MORA, PROMETA I INFRASTRUKTURE

654

Na temelju članka 152. stavka 6. Pomorskog zakonika (»Narodne novine«, br. 181/2004, 76/2007, 146/2008, 61/2011, 56/2013, 26/2015 i 17/2019), ministar mora, prometa i infrastrukture donosi

PRAVILNIK

O IZMJENAMA I DOPUNAMA PRAVILNIKA O POSTUPKU U SLUČAJU ROĐENJA ILI SMRTI, NALASKA NAPUŠTENOG NOVOROĐENOG DJETETA I POSTUPKU S IMOVINOM UMRLIH OSOBA NA BRODU

Članak 1.

U članku 1. Pravilnika o postupku u slučaju rođenja ili smrti, nalaska napuštenog novorođenog djeteta i postupku s imovinom umrlih osoba na brodu (»Narodne novine«, br. 43/2007) iza stavka 1. dodaje se stavak 2. koji glasi:

»(2) Odredbe ovoga Pravilnika primjenjuju se na pomorca ukrcanog na brod strane državne pripadnosti ako je to ovim Pravilnikom izričito predviđeno.«

Članak 2.

Članak 3. mijenja se i glasi:

»(1) Pojedini izrazi upotrijebljeni u ovom Pravilniku imaju sljedeća značenja:

1. brodar označava vlasnika broda ili drugu organizaciju ili osobu, kao što su poslovođa, agent, zakupoprimac broda bez posade, koji je preuzeo odgovornost za upravljanje brodom od vlasnika i koju je, preuzimajući takvu odgovornost, suglasan preuzeti obveze i odgovornosti brodara u skladu sa Konvenciju o radu pomoraca iz 2006. godine, kako je izmijenjena i dopunjena, bez obzira ispunjava li neka druga organizacija ili osoba određene dužnosti ili odgovornosti u ime brodara

2. Ministarstvo označava ministarstvo nadležno za poslove pomorstva

3. pomorac označava svaku osobu koja je koja je zaposlena, ukrcana ili radi u bilo kojem svojstvu na brodu

4. zakonski nasljednici označava potomke umrlog, njegovu posvojčad i njihove potomke, njegov bračni drug, njegov izvanbračni drug, njegovi roditelji, njegovi posvojitelji, njegova braća i sestre i njihovi potomci, njegovi djedovi i bake i njihovi potomci i njegovi ostali predci.

(2) Izrazi koji se koriste u ovome Pravilniku, a imaju rodno značenje, odnose se jednako na muški i ženski rod.«

Članak 3.

U članku 5. stavak 7. mijenja se i glasi:

»(7) Obrasci zapisnika i dodatka zapisnika iz ovoga članka objavljuju se na internetskim stranicama Ministarstva.«

Članak 4.

Iz članka 10. dodaju se naslovi i novi članci 10.a i 10.b. koji glase:

»Postupci u slučaju smrti pomorca na brodu

Članak 10.a

U slučaju smrti pomorca na brodu hrvatske državne pripadnosti odnosno na brodu strane državne pripadnosti kada je smrt nastupila u unutarnjim morskim vodama i teritorijalnom moru Republike Hrvatske ili na otvorenom moru, ali brod uplovljava u teritorijalno more Republike Hrvatske, po ispunjavanju uvjeta propisanih posebnim propisom kojim se uređuje zaštita pučanstva od zaraznih bolesti, Ministarstvo će poduzeti odgovarajuće mjere kako bi se brodaru olakšao postupak povratnog putovanja tijela ili pepela pomorca, u skladu sa posljednjom voljom pomorca odnosno prema želji njegovih zakonskih nasljednika.

Dostava podataka Međunarodnom uredu rada

Članak 10.b

Podaci o smrti pomorca na brodu hrvatske državne pripadnosti dostavljaju se Glavnom direktoru Međunarodnog ureda rada (ILO) najkasnije do 31. ožujka tekuće godine za prethodnu kalendarsku godinu.«

Članak 5.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/25-02/11

Urbroj: 530-04-3-1-25-1

Zagreb, 6. ožujka 2025.

Ministar
 Oleg Butković, v. r.